**Okirat száma: /2016.**

**RÉVFÜLÖP ÉS TÉRSÉGE ÓVODAI INTÉZMÉNYFENNTARTÓ TÁRSULÁS**

**SZERVEZETI ÉS MŰKÖDÉSI SZABÁLYZAT**

**(egységes szerkezet)**

Révfülöp Nagyközség Önkormányzat Képviselő-testülete, Ábrahámhegy Község Önkormányzat Képviselő-testülete, Balatonrendes Község Önkormányzat Képviselő-testülete, Salföld Község Önkormányzat Képviselő-testülete által létrehozott Révfülöp és Térsége Óvodai Intézményfenntartó Társulás Társulási Tanácsa, a Magyarország helyi önkormányzatairól szóló 2011. évi CLXXXIX. törvény 53.§ és 87.§, 95.§ (3) bekezdés, továbbá az államháztartásról szóló 2011. évi CXCV. törvény 26.§, 27.§-a, az államháztartási törvény végrehajtásáról szóló 368/2011.(XII.31.) Korm. rendelet 13. §-a alapján a Társulás Szervezeti és Működési Szabályzatát az alábbiak szerint állapítja meg:

**PREAMBULUM**

Révfülöp Nagyközség, Ábrahámhegy Község, Balatonrendes Község, Salföld Község óvodai nevelés kötelezően ellátandó feladat mind hatékonyabb, gazdaságosabb ellátása, mint közös cél megvalósítására és a közös érdekérvényesítés elősegítése jegyében megállapodással Intézményfenntartó Társulást hoztak létre.

**I.**

**Általános Adatok**

**1.1 A Társulás hivatalos megnevezése:** **Révfülöp és Térsége Óvodai Intézményfenntartó Társulás** (továbbiakban: Társulás)

1.2 A Társulás székhelye: 8253 Révfülöp, Villa Filip tér 8.

1.3. Jogi személyiségű társulás létrehozásáról szóló határozatok:

- Révfülöp Nagyközség Önkormányzat Képviselő-testülete 67/2013.(V.29.)

- Ábrahámhegy Község Önkormányzat Képviselő-testülete 90/2013.(V.29.)

- Balatonrendes Község Önkormányzat Képviselő-testülete 49/2013.(V.29.)

1.4. A Társulás önálló jogi személyiséggel rendelkezik.

**1.5. A Társulás tagjainak neve, székhelye, képviselője:**

Neve: Révfülöp Nagyközség Önkormányzat Képviselő-testülete

Székhelye: Révfülöp Villa Filip tér 8.

Képviselője: Kondor Géza polgármester

Neve: Balatonrendes Község Önkormányzat Képviselő-testülete

Székhelye: Balatonrendes Fő u. 1.

Képviselője: Fuchs Henrik polgármester

Neve: Ábrahámhegy Község Önkormányzat Képviselő-testülete

Székhelye: Ábrahámhegy Badacsonyi u. 13.

Képviselője: Vella Zsolt polgármester

Neve: Salföld Község Önkormányzat Képviselő-testülete

Székhelye: Salföld, Kossuth Lajos utca 27.

Képviselője: Fábián Gusztáv

**1.6 A jogi személyiségű társulás adatai:**

1.6.1. Alapításának ideje: 2013. július 1.

1.6.2. Törzskönyvi száma: 817527

1.6.3. Jogi személyiséggel rendelkező társulás

1.6.4. Adószáma: 15817527-1-19

1.6.4. KSH kódja: 15817527-8411-327-19

1.6.5. Bankszámla száma: 11748052-15817527

1.6.6. Illetékességi területe: Révfülöp, Ábrahámhegy, Balatonrendes, Salföld

**II.**

**A Társulás és intézménye feladat- és hatásköre**

2.1. A Társulás működését és az általa ellátott feladatokat meghatározó jogszabályok:

- a Magyarország helyi önkormányzatairól szóló 2011. évi CLXXXIX. tv. (továbbiakban: Mötv.)

- a nemzeti köznevelésről szóló 2011. évi CXCV. törvény

- a gyermekek védelméről és a gyámügyi igazgatásról szóló 1997. évi XXXI. törvény

2.1.1. A társulás a társulási megállapodásban foglalt feladatokat látja el az Mötv. 88. § - 94.§-ában foglaltak szerint.

2.1.2. A Társult önkormányzatok képviselő-testületei a közös feladat- és hatáskör gyakorlásával a Társulási Tanácsot bízzák meg.

2.1.3. A Társulás alaptevékenységének kormányzati funkciók szerinti besorolása:

011130 Önkormányzatok és önkormányzati hivatalok jogalkotó és általános igazgatási tevékenység

A Társulás államháztartási szakágazat rend szerinti besorolása:

841117 Kormányzati és önkormányzati intézmények ellátó, kisegítő szolgálatai

2.2.A Társulás intézménye által a nemzeti köznevelésről szóló 2011. évi CXCV. törvényben, valamint a gyermekek védelméről és a gyámügyi igazgatásról szóló 1997. évi XXXI. törvény foglaltak szerint ellátja Révfülöp Nagyközség, Ábrahámhegy Község, Balatonrendes Község, Salföld Község önkormányzatok kötelező alapfeladatai körében az óvodai nevelést és gyermekétkeztetést

2.2.1. Megnevezése: Révfülöp és Térsége Napközi Otthonos Óvoda

Székhelye: 8253 Révfülöp, Óvoda köz 20.

Telephely: Konyha és ebédlő, 8253 Révfülöp, Iskola u. 5.

OM azonosító: 036940

2.2.2. A költségvetési szerv alaptevékenységének kormányzati funkciók szerinti besorolása:

091110 Óvodai nevelés, ellátás szakmai feladatai

091140 Óvodai nevelés, ellátás működtetési feladatai

096015 Gyermekétkeztetés köznevelési intézményben

096025 Munkahelyi étkeztetés köznevelési intézményben

049010 Máshova nem sorolt gazdasági ügyek

A költségvetési szerv államháztartási szakágazat rend szerinti besorolása:

851020 Óvodai nevelés

2.2.3. Az intézmény jogállása, gazdálkodása:

2.2.3.1.Önálló jogi személy, ónállóan működő költségvetési szerv, képviseli az óvoda vezetője.

A Révfülöp és Térsége Napközi Otthonos Óvoda elemi költségvetéssel rendelkezik.

Gazdálkodását a székhely szerinti önkormányzat Képviselő-testületének hivatala –

mint önállóan működő és gazdálkodó költségvetési szerv – látja el, külön megállapodás alapján.

2.2.3.2. A Társulás intézménye útján üzemeltetett konyháról látja el a gyermekétkeztetés, munkahelyi étkeztetés, vendég étkeztetés/máshova nem sorolt gazdasági ügyek feladatot. Az e feladatokkal kapcsolatos kormányzati funkción az elszámolás során minden kiadás és bevétel Révfülöp Nagyközség Önkormányzatát terheli és illeti meg.

.

**III.**

**A Társulás szervezete, működése**

3.1. A társulás döntéshozó szerve a 4 tagú Társulási Tanács.

3.1.1. A Társulási Tanácsban a társulás tagjait a társult önkormányzatok polgármesterei képviselik.

3.1.2. A Társulási Tanács tagjai sorából elnököt és alelnököt választ.

3.1.3. Képviseletét a Társulás elnöke, akadályoztatása esetén az alelnök vagy ennek hiányában a korelnök látja el.

3.2. A Társulási Tanács működése:

3.2.1. A Tanács tagjai azonos szavazati joggal rendelkeznek, a Tanács minden tagjának egy szavazata van.

3.2.2. Szavazni csak személyesen lehet.

3.2.3.A Társulási Tanács ülését a Társulás elnöke, akadályoztatása esetén az alelnök vagy ennek hiányában a korelnök hívja össze.

3.2.4. A Társulási Tanács működésére a Társulási Megállapodásban és az SZMSZ-ben foglaltakat kell alkalmazni.

3.3. A Társulási ülés:

3.3.1. A tanács határozatképes ha tagjainak több mint a fele jelen van.

3.3.2. A társulási tanács ülését az elnök, távollétében az alelnök, vagy ennek hiányában a korelnök hívja össze. Az ülések meghívóját az ülés előtt legalább 3 nappal korábban ki kell küldeni, rendkívüli esetben ettől el lehet térni, az ülés rendkívüli esetben telefonon is összehívható. Az ülésekre tanácskozási joggal meg kell hívni a társult önkormányzatok jegyzőjét, intézmény vezetőjét, a napirend előadóját és akit az elnök indokoltnak tart.

3.3.3. Az ülést össze kell hívni:

a) a társulási megállapodásban vagy a társulási tanács által meghatározott időpontban;

b) a társulás bármely tagjának - napirendet tartalmazó - indítványára;

c) a helyi önkormányzatok törvényességi ellenőrzéséért felelős szerv kezdeményezésére.

3.3.4. A társulási tanács üléséről jegyzőkönyvet kell készíteni, melyet 15 napon belül a Veszprém Megyei Kormányhivatal részére meg kell küldeni. A jegyzőkönyvet a Társulási Tanács Elnöke és a társulási ülésen jelen lévő azon tag írja alá, akinek a neve ABC sorrendben megelőzi a másikat. A megküldésről a Társulás Elnöke gondoskodik. A Tanács működéséhez szükséges ügyviteli teendőket a székhely szerinti önkormányzat Képviselő-testületének hivatala látja el.

3.3.5.A társulási tanács üléséről jegyzőkönyvet kell készíteni az Mötv. 52. § tartalma szerint. A jogszabályban írtakon túlmenően a jegyzőkönyv tartalmazza:

1. a távolmaradt tagok nevét, /illetve, hogy azt jelezte/nem jelezte/,
2. a napirendi pontonként az előadók nevét, szóbeli előterjesztés esetén annak rövid tartalmát,
3. az elhangzott kérdéseket, bejelentéseket, az azokra adott válaszokat,
4. a határozat végrehajtásáért felelős nevét és a végrehajtás határidejét, az ülés bezárásának idejét.

A társulás tanács tagja kérheti, hogy hozzászólását a jegyzőkönyv szó szerint tartalmazza. A tanács tagja kérheti továbbá, hogy a jegyzőkönyvben név szerint rögzítsék, hogy adott kérdés (napirend, téma) ellen szavazott.

3.4. A társulási tanács döntései lehetnek

a) egyszerű többséggel hozott

b) minősített többséggel hozott

döntések, formáját tekintve határozatok.

A tanács egyszerű többséggel hozott döntéseinek elfogadásához legalább annyi képviselő igen szavazata szükséges, amely meghaladja a jelen lévő képviselők szavazatainak több mint a felét.

A tanács minősített többséggel hozott döntéseinek az elfogadásához legalább 3 tag igen szavazata szükséges és el kell érnie az általuk képviselt települések lakosságszámának a felét.

3.4.1. A Tanács minősített többséggel dönt:

* a költségvetéséről, módosításáról, annak végrehajtásáról szóló évközi, és éves tájékoztató elfogadásáról,
* az általa fenntartott intézmény alapító okiratáról és annak módosításáról,

- az általa fenntartott intézmény vezetői kinevezéséről,

- a társulásból való kizárásról.

3.4.2. A Tanács egyszerű többséggel dönt:

- minden társulási tanács elé kerülő egyéb kérdésben.

3.4.3. A Tanács véleményezi:

- a társulás által fenntartott intézmény Szervezeti és Működési Szabályzatát, nevelési programját, házirendjét és ezek módosítását,

- véleményezi a társulási megállapodás módosításait,

mely véleményeket egyszerű többséggel fogadja el.

3.5.A társulási tanács titkos szavazást tarthat mindazokban az ügyekben, amelyekben zárt ülés tartható, továbbá, ha azt magasabb szintű jogszabály előírja. Titkos szavazást bármelyik társulási tanács tag indítványozhat.

3.5.1. A titkos szavazásról a társulási tanács esetenként, vita nélkül dönt.

3.5.2. A titkos szavazáson a szavazólapra felkerülésre a jelenlévő tagok több mint felének igenlő szavazata szükséges.

3.5.3. A titkos szavazás lebonyolítását a jegyző végzi.

3.5.4. A titkos szavazásról külön jegyzőkönyv készül, amely tartalmazza a szavazás helyét, napját, kezdetét és végét, a szavazást lebonyolító nevét, a szavazás eredményét, a szavazás során felmerült körülményeket*.* A szavazásról készült jegyzőkönyvet az elnök és a jegyzőkönyvvezető írja alá. A jegyzőkönyvvezetői feladatokat a jegyző látja el.

3.5.5.A titkos szavazás borítékba helyezett szavazólapon, a szavazás titkosságának biztosításával, urna igénybevételével történik. A titkos szavazás lebonyolításának technikai feltételeit a jegyző biztosítja*.* A titkos szavazással hozott döntést az ülésről készült jegyzőkönyvben alakszerű határozatba kell foglalni.

**IV.**

**A Társulás és intézménye működtetésével kapcsolatos finanszírozás, ellenőrzés**

4.1. A Társulás éves költségvetés alapján gazdálkodik. Költségvetésébe épül be a Révfülöp és Térsége Napközi Otthonos Óvoda elemi költségvetése.

4.2. A Társulás és Intézménye bevételei:

* normatív állami hozzájárulás, egyéb kiegészítő közoktatási hozzájárulás,
* a tag önkormányzatok a társulás és az intézmény működéséhez biztosított hozzájárulása, amelyet a Társulási Tanács évente a költségvetés elfogadásával egyidejűleg állapít meg.

4.2.1.A társult önkormányzatok az „óvodai nevelés, iskolai életmódra felkészítés” feladat vonatkozásában a Társulás és az intézmény működéséhez szükséges további költségek fedezetét a gyermeklétszám arányában saját költségvetési rendeleteikben biztosítják, melyet havi bontásban utalnak a Társulás számlájára. A hozzájárulás mértéke az éves költségvetés készítésekor kerül meghatározásra, melyet a Társulási Tanács minősített többséggel hozott döntésével fogad el. Amennyiben a szükséges pénzügyi hozzájárulás a megadott időpontig teljesítésre nem kerül a Társulás jogosult az azonnali beszedési megbízás alkalmazására, melyhez a társult önkormányzat képviselő-testülete jelen megállapodás elfogadásával hozzájárulását adja.

4.2.2. A konyha működésével kapcsolatos étkeztetési feladatok vonatkozásában az állami támogatással nem fedezett költségeket – az önkormányzatok által saját hatáskörben adott kedvezmények kivételével - Révfülöp Nagyközség Önkormányzat biztosítja.

4.2.3. A Társulás intézménye útján üzemeltetett konyháról látja el a gyermekétkeztetés, munkahelyi étkeztetés, vendég étkeztetés/máshova nem sorolt gazdasági ügyek feladatot. Az e feladatokkal kapcsolatos kormányzati funkción az elszámolás során minden kiadás és bevétel Révfülöp Nagyközség Önkormányzatát terheli és illeti meg.

4.3 A tag önkormányzatok a társulás számlájára havonta utalják a - társulási megállapodásban foglaltak szerint- költségvetési rendeleteikben biztosított hozzájárulást.

4.4 A Társulás és Intézménye gazdálkodásával összefüggő feladatokat a székhely szerinti önkormányzat Képviselő-testületének hivatala végzi. A gazdálkodással közvetlenül összefüggő részletes szabályokat a költségvetési szervre vonatkozó jogszabályok figyelembevételével készített szabályzatok rögzítik.

4.5. A Társulás gazdálkodásának részletszabályait, a kötelezettségvállalás, utalványozás, ellenjegyzés rendjét a Közös Hivatal belső szabályzataiban foglaltak szerint látja el. Ahol a belső szabályzat polgármestert említ, azon az elnököt kell érteni.

4.6. A társult önkormányzatok képviselő-testületei a társulás és annak intézménye működése ellenőrzését célszerűségi és gazdaságossági szempontból a társulás keretein belül –a belső ellenőr igénybevételével látják el.

Az ellenőrzés további jogkörei:

* a FEUVE rendszeren belül, mely az Óvoda vezetőjének feladata
* amennyiben a fentieken túl a képviselő-testületek/polgármesterek /a Társulási Tanács valamely egyéb ellenőrzést kíván lefolytatni, akkor az erről szóló döntésben az adott ellenőrzés tárgyának a megjelölésén túl meg kell határozni, hogy az ellenőrzést kinek/kiknek kell végrehajtani.

**V.**

**Záró rendelkezések**

5.1. Egyéb az SZMSZ-ben és a társulási megállapodásban nem szabályozott kérdésekben az Mötv. társulásokra és a képviselő-testület működésére vonatkozó rendelkezések az irányadók.

5.2. Jelen Szervezeti és Működési Szabályzat 2013. szeptember 1. napján lép hatályba.

Révfülöp, 2013. augusztus 22.

Kondor Géza

Társulás elnöke

Záradék:

A Révfülöp és Térsége Óvodai Intézményfenntartó Társulás 2013. augusztus 22. napján megtartott ülésén **8/2013. (VIII.22.)** számú határozatával a Szervezeti és Működési Szabályzatát jóváhagyta.

A Szervezeti és Működési Szabályzat módosítását és egységes szerkezetét:

Révfülöp és Térsége Óvodai Intézményfenntartó Társulás 10/2014.(IV.23.) határozatával 2014. május 1. hatállyal, 10/2014.(IV.23.) határozatával 2014. augusztus 20. hatállyal jóváhagyta.

**Révfülöp és Térsége Óvodai Intézményfenntartó Társulás ../2016.(…….) határozatával 2017. január 1. hatállyal jóváhagyta.**

Révfülöp, 2016. december

Kondor Géza Társulás elnöke